runetrust/blame-folketinget-dk huggingface dataset:
Tina Petersen (DF), 2011-05-30:
Men jeg kan sige så meget, at vi i Dansk Folkeparti selvfølgelig glæder os over, at Enhedslisten har bragt det her på bane, og at der nu kommer den her debat om fremover at sikre mennesker med handicap, så de også i fremtiden får den sagsbehandling, der gør, at man vurderer den hjælp, der skal til, og det behov, der er, for den enkelte handicappede.
Lisbeth Bech Poulsen (SF), 2017-03-14:
Men selv om vi ikke kan støtte det her, prøvede jeg også at sige, at vi faktisk gerne vil samarbejde med DF om, hvordan vi kan finde en måde, hvorpå de billeder, der bliver taget, kan blive brugt af politiet, ikke til offentliggørelse, ikke så de ligger et sted, som man så kan linke til fra sin Twitterprofil eller fra sin Facebookprofil, men så det bliver på en måde, hvor politiet nemt kan få de her billeder.
Benny Engelbrecht (S), 2018-09-06:
For det er korrekt, at regeringen i 2015 sagde, at økonomien havde det dårligt og derfor bl.a. indførte omprioriteringsbidraget, men sandheden er jo også, at vi alle sammen den 15. november 2016 blev langt klogere, da Danmarks Statistik opjusterede bnp-skønnet og dermed påviste, at der havde været en markant større vækst end ventet, og at de effekter, der havde været på økonomien, havde en positiv gennemslagskraft.
Jesper Langballe (DF), 2007-05-22:
For det andet må man sige rent principielt, at det vilkår, at der er uro i et område, jo er et vilkår, man i givet fald deler med alle sine landsmænd, mens den definition på en flygtning, som ligger til grund for den danske asyllovgivning og for FN's asylbegreb, er, at man er personlig forfulgt.
Jann Sjursen (KRF), 2003-06-03:
Det er et kæmpeskridt, som et flertal i Folketinget dermed har taget i denne samling, et skridt, som vi dybt beklager, og som også går langt videre end det, som en række andre lande i EU og Europa-Parlamentet har villet. Men på det område er regeringen jo liberal.
Bent Bøgsted (DF), 2009-05-12:
Og vi ved jo, at rigtig mange af de her 300.000 har et job, hvor risikoen for, at de bliver afskediget, ikke er særlig stor - det kan være inden for det offentlige; det kan være funktionæransatte; det kan være embedsmænd i kommunerne eller i staten, der måske ikke har meldt sig ind i en a-kasse, fordi de siger, at deres risiko for at blive afskediget ikke er særlig stor.
Bjarne Laustsen (S), 2006-04-26:
Der er også sket det, at der har været henvendelser fra både Venstrepolitikere og fra den konservative hr. Jakob Axel Nielsen i sagen med hensyn til at bede ministeren om at sætte sagen på standby – det er ministeren åbenbart ligeglad med – fordi der i Colombo er blevet dræbt fem med bombesprængninger i det område, som man ønsker at sende den pågældende hjem til.
Jørgen Arbo-Bæhr (EL), 2005-11-10:
For den ene kan fleksible arbejdstider være en stor hjælp, for den anden kan en hjemmearbejdsplads være det, som får hverdagen til at hænge bedre sammen, og for den tredje vil en halv times længere åbningstid i børnehaven være det, som kan få puslespillet til at gå op.
Margrethe Vestager (RV), 2013-02-07:
Jeg deler helt hr. Leif Mikkelsens skepsis over for at give ministre for vide beføjelser – sagt i dyb ydmyghed over, at der sikkert vil være andre, som efterfølger undertegnede som minister, og derfor er det altid rart, at beføjelserne ikke bliver for vidtrækkende.
Sophie Hæstorp Andersen (S), 2011-02-01:
Dernæst har man fundet ud af, at der skal udmøntes 600 mio. kr., der skal gå til akuthuse og nære sundhedstilbud, og det blev vedtaget med finansloven for både 2009 og 2010, men pengene er stadig væk ikke blevet udmøntet.
Josephine Fock (ALT), 2016-05-09:
Vi behandler nu Beslutningsforslag nr. B 65 om satsregulering af politikeres vederlag, og det foreslås, at folketingsmedlemmers, ministres, borgmestres og regionsrådsformænds vederlag fremover reguleres på samme måde som overførselsindkomster efter lov om satsreguleringsprocenten.
Lisbeth Bech Poulsen (SF), 2012-04-20:
Effektiviseringen indeholder bl.a. forslag om at udnytte de muligheder, som den teknologiske udvikling frembringer, og Miljøklagenævnet vil med det her lovforslag få mulighed for at afsende dokumenter og breve med maskinel underskrift for at sikre en hurtigere behandling.
Christian Friis Bach (RV), 2024-04-19:
Derfor vil jeg da bare opfordre fru Aaja Chemnitz til måske at samle os eller Grønlandsudvalget, og selvfølgelig også se på det derhjemme i Grønland, og prøve at komme det nærmere i forhold til at få udarbejdet et konkret bud på en sådan investeringsfond – en grøn grønlandsk investeringsfond.
Rasmus Prehn (S), 2010-10-13:
Man sparer nu på vores børns uddannelse, og jeg kan godt forstå, at når statsministeren giver udtryk for, at vi skal uddanne os meget hurtigere, og vi skal være meget hurtigere til det hele, er det måske, fordi regeringen sparer så meget, at hvis eleverne ikke skynder sig, når de ikke at få noget ud af det, inden regeringen har skåret det hele væk.
Henriette Kjær (KF), 2004-03-23:
Vi har sådan en idé om, at etniske kvinder bare vil gå hjemme og passe deres børn, men det vil de ikke. Der er lavet undersøgelser, der viser, at de meget gerne vil have deres børn i daginstitution, vuggestue og børnehave, og vi er ved at være oppe på nogle høje procenter.
Theresa Scavenius (UFG), 2024-03-19:
Det, der er mit spørgsmål, er, om ordføreren har bemærket, at Dansk Socialrådgiverforening i deres høringssvar faktisk siger, at det her lovforslag ikke vil løse det problem, som ordføreren refererer til, men at de tilmed siger, at det kan skabe en øget mistillid mellem borgerne og den offentlige forvaltning og dermed øge konfliktniveauet og dermed også øge den problemstilling, som en given medarbejder kunne have.
Flemming Møller Mortensen (S), 2009-12-11:
Jeg vil også gerne her takke SF for at have sat fokus på problemet, og Socialdemokraterne medvirker meget gerne til at finde en løsning, som kan blive til gavn for de alt, alt for mange steroidmisbrugere, der er her i landet, og deres familier og deres netværk i det hele taget.
Karina Lorentzen Dehnhardt (SF), 2025-12-02:
Men jeg bliver alligevel en lille smule optaget af det principielle også, for er der egentlig nogen grænser for, hvad ordføreren synes man kan lave af indgreb, så man stadig væk kan efterforske kriminalitet, men også bevare, hvad kan man sige, noget respekt for privatlivets fred?
Morten Messerschmidt (DF), 2006-03-01:
Det er altså forskellene bare inden for EU's grænser, og jeg vil gerne bede statsministeren om at bekræfte, at der er meget markante forskelle både på adgangskriterierne og på de offentlige ydelser, folk har adgang til, og på, hvordan man behandler mennesker, der kommer som asylansøgere.
Karin Nødgaard (DF), 2017-01-17:
Så kan det godt være, vi måske allerede skal mødes om et års tid og så høre ministeren igen om det, så vi ikke skal vente i 5 år, for det vil være rigtig godt, hvis ministeren følger det så tæt, at vi allerede kan se, at når vi så mødes, er det faktisk for at sige, at der ikke er sket svigt.
Jesper Petersen (SF), 2012-11-15:
F.eks. gennemfører vi med den her finanslov en grøn pakke, der både indeholder forskellige elementer til at skabe grønne job, men også til at skabe forskning i forskellige former for grøn teknologi, som både kan gøre os til et mere ressourceeffektivt, miljømæssigt bæredygtigt samfund, og som også kan være med til at skabe beskæftigelse i fremtiden.
Søren Egge Rasmussen (EL), 2024-05-23:
Ja, vi havde et klimavalg, og efter det klimavalg var der processer, hvor vi fik fastlagt, at der skulle laves en klimalov, og efterfølgende er der blevet lavet rigtig mange aftaler under den tidligere regering, som forfølger de mål om at lave en 70-procents-CO 2 -reduktion inden 2030.
Marcus Knuth (V), 2018-04-26:
Jeg er særdeles positiv over for hensigten bag det her beslutningsforslag, for det skal forstås som en reaktion på, at der i områder omkring asylcentrene er, og især var – dengang asylpresset var betydelig højere – en meget, meget stor utryghed, fordi der jo desværre har været eksempler på kriminalitet i lokalområderne i nærheden af asylcentrene.
Jakob Sølvhøj (EL), 2018-03-15:
Vi mener, at grundlaget for godkendelsen er alt for uklart beskrevet, og vi har svært ved at se, hvordan undervisningsministeren med de foreslåede ændringer skal kunne påse, og nu citerer jeg: »at det er dokumenteret, at det kan forventes, at den nye skole vil opfylde frihed og folkestyre-kravet«.
Torsten Schack Pedersen (V), 2018-10-09:
Som sagt, når der skal være frihandel og lige vilkår, skal man selvfølgelig også have en ordentlig beskyttelse af sine varemærker, så det, man har opnået rettighed til, er der ikke nogen der kan snylte på, og derfor har man også mulighed for en bedre indsats i forhold til eksempelvis at kunne gribe ind over for varer, der er i transit, hvor reglerne brydes.
Brian Mikkelsen (KF), 2003-12-16:
Det, som fru Mette Frederiksen og hr. Peder Sass og andre ordførere nu taler om her, er at blande postvæsenets så at sige beskæring af portostøtten væk. Det eneste, som staten kan være ansvarlig for i den her henseende, er, at vi med rank ryg og åben pande siger: Hvis man udgiver et blad, så finansierer man selv udgivelsen af det blad.
Keld Albrechtsen (EL), 2004-10-06:
Så viser det sig, når vi går det efter i sømmene, at de 200 mio. kr. er stykket sammen af andre nedskæringer, sådan at nettoresultatet i virkeligheden er, at der i finansloven for 2005 gennemføres en samlet nedskæring på Miljøministeriet.
Morten Bødskov (S), 2012-05-03:
Som det også har været fremme, udmønter lovforslaget endvidere regeringens beslutning om at give udlændinge stemmeret til lokalvalg efter 3 år mod i dag 4 år, og årsagen til det er jo, at den her ændring giver muligheder for, at udlændinge hurtigere kan opnå politisk indflydelse og medbestemmelse til gavn for også deres egen integration.
Morten Messerschmidt (DF), 2023-02-07:
Kunne man f.eks. lave nogle ordninger, som vi lancerede i valgkampen med »Bedstes første sygedag«, sådan at man rent faktisk har mulighed for at hjælpe sine forældre og sine bedsteforældre og tage med på hospitalet, til lægen, eller hvad det er, fuldstændig som man har, når ens barn bliver sygt.
Lars Christian Lilleholt (V), 2016-11-10:
Nu synes jeg, det er fornuftigt at tage sådan nogle forhandlinger omkring forhandlingsbordet, men jeg er sådan set enig med ordføreren i, at det at fjerne PSO'en betyder, at vi kommer til at opleve, at der bliver bedre muligheder for varmepumper i fjernvarmeværker.
Mette Frederiksen (S), 2004-10-22:
Folketinget skal kun lovgive på de områder, hvor det er nødvendigt, og i og med at det danske parlament kan bruge 2 timer på at diskutere og blive enige med hinanden om, at der er en række ligestillingsproblemer i det her land, så er lovgivning selvfølgelig åbenlyst nødvendigt.
Elsebeth Gerner Nielsen (RV), 2006-03-28:
I stedet for bare at tænke på, hvordan vi undgår at få udlændinge til Danmark, skal vi vende tankegangen 180 grader og begynde at tænke på, hvordan i alverden vi kan gøre det på en sådan måde, at der kommer flere veluddannede udlændinge, for det er det, dansk økonomi er afhængig af.
Villy Søvndal (SF), 2005-11-30:
Statsministeren svarede jo til det allerførste spørgsmål, at hvis amerikanerne trækker sig, så trækker danskerne sig også, og derfor tror jeg, at der, hvor det her bliver besluttet med statsministerens læggen sig helt i kølvandet på amerikanerne, er i USA, og derfor er det følgende billede vel realistisk: at i det øjeblik den amerikanske opinion mod krigen bliver så stærk, at den amerikanske præsident ikke længere kan stå distancen, så forlader USA Irak, og så forlader Danmark også Irak.
Morten Messerschmidt (DF), 2023-05-03:
Må jeg ikke bare have lov til at sige, inden man slår om sig med paragraffer uden at være i stand til eller formodentlig have klædt sig på til at redegøre for det, at bare fordi Justitsministeriet kommer frem til en eller anden fortolkning – i øvrigt sjovt nok altid en fortolkning, som er overensstemmende med regeringens holdning – så betyder det jo altså ikke, at det er den sakrale visdom på området.
Henrik Svane (RV), 2000-11-21:
Derfor er vi meget tilfredse med, at der afsættes penge til nye forsøg med medieskoler og udbygning af de allerede eksisterende initiativer. Disse medieskoler kan i et samspil med f.eks. folkeskole- og gymnasieklasser give børn og unge en solid forståelse for og indsigt i mediets virkemidler.
Henrik Vestergaard (V), 2004-04-13:
Men hr. Ole Vagn Christensen må dog indrømme, at det jo også, hvis vi får renset ud i branchen af dem, der snyder, må flytte omsætning og indtjening hen til de virksomheder, der opfører sig lovlydigt, som vi må antage i dag går glip af nogle penge, fordi de ikke kan konkurrere på grund af ulige vilkår.
Ole Glahn (RV), 2005-05-20:
Jeg er enig i, at det ikke kun handler om offentlige arbejdspladser, men det handler også om, som jeg prøvede at sige i mit indlæg, at man fra Folketingets og regeringens side lægger en strategi for, hvordan man mener at Danmark skal udvikle sig f.eks. økologisk og landbrugsmæssigt.
Bent Bøgsted (DF), 2006-01-27:
Jeg vil godt lige høre hr. Villy Søvndal vedrørende Hamas, som jo står på EU’s liste over terrororganisationer: Forventer hr. Villy Søvndel i den forbindelse her, hvor de har vundet valget dernede, at Hamas helt dropper den form for terrorisme, de har udøvet, og som er årsagen til, at de er kommet på terrorlisten hos EU?
Line Barfod (EL), 2004-11-19:
Der ved vi jo fra gentagne forsøg og undersøgelser, at hvis børnene får god mad, især får god mad om morgenen, får god mad midt på dagen, jamen så er mulighederne for at have det godt meget bedre, hvorimod hvis de ikke får særlig meget mad eller går ud og drikker cola, spiser en masse slik, chips osv., jamen så er der meget mere uro, og så er det meget sværere at koncentrere sig og være med i nogle fælles aktiviteter.
Jakob Ellemann-Jensen (V), 2014-12-03:
Når vi tidligere har debatteret situationer som den her, hvor Venstre har foreslået besparelser – og vi kalder dem det, de er, nemlig besparelser; vi tør godt stå ved de ting, vi siger – så er Venstre jo ellers blevet beskyldt for at rende af pladsen, så har ministeren kritiseret Venstre for at ville rende af pladsen osv. Men det er jo fint, at vi må det.
Karen Hækkerup (S), 2012-04-17:
Men det kommer ikke til at ske, at jeg indfører et prisloft for, hvad private leverandører må tage for at udføre arbejdet og tilbyde de pladser, som de tilbyder, og det er et spørgsmål, som jeg egentlig heller ikke havde troet var kommet fra en Venstremand, og som jeg skulle stå her og svare på, men sådan kan det jo gå.
Ole Birk Olesen (LA), 2011-11-15:
Jeg vil gerne høre, om ordføreren er klar over, at det er en betaling for en ydelse, som leveres, og om ordføreren på andre områder i det her samfund mener, at det er fuldstændig urimeligt, at folk betaler for det, de forbruger, og om ordføreren på andre områder mener, at det er meget betænkeligt, at virksomheder frit kan fastsætte deres pris, hvilket de, som jeg forstår lovforslaget her, ikke engang kan her.
Vivi Kier (KF), 2009-02-19:
Jeg må fastholde - og det er der dog gudskelov nogle ordførere før mig der har sagt - at dengang vi pristalsregulerede alene på overførselsindkomsterne, var det ikke så nemt for mennesker på overførselsindkomst, fordi det var meget svingende, om priserne gik op eller ned.
Lene Espersen (KF), 2010-05-18:
Vi sidder jo alle sammen med det problem, at vi har stramme budgetter og skal prøve at få pengene til at række lidt længere, og jeg vil meget gerne være med til at facilitere, at man i hvert fald ikke i EU starter nogle ting op, som man i forvejen kan i Europarådet, og som ligger bedst der.
Høgni Hoydal (T), 2005-11-09:
Men jeg vil igen spørge statsministeren: Kan statsministeren ikke blot be- eller afkræfte, om Rigsombudet på Færøerne, som vi vel kan være enige om er en rimelig nøgtern og neutral vurderingsinstans, mente, at der virkelig var noget sprængstof i denne del af talen, og om de advarede imod den?
Michael Aastrup Jensen (V), 2017-05-16:
Jeg må indrømme – og det kan godt være, at det bare er, fordi jeg har erfaring fra mange, mange års arbejde i lokalpolitik, hvor man var enig om at nå målet i stedet for at skulle bruge tiden på ævl og kævl, undskyld jeg siger det – at jeg så hellere ville have, at man så tiden an, og så kunne man bagefter angribe regeringen, hvis det, regeringen gør, ikke er tilfredsstillende nok.
Lars Aagaard (M), 2024-12-03:
Det forekommer mig meget logisk, at den diskussion, som jeg så i øvrigt også mener forligstraditionen tilsiger holdes i forligskredsen og ikke, ved at et parti i en forligskreds fremsætter et lovforslag, uden at det har været drøftet i forligskredsen, og at det er i det rul, vi indskriver det, som regeringen og Enhedslisten så heldigvis er enige om, nemlig at vi skal skærpe de langsigtede klimamål.
Andreas Steenberg (RV), 2014-04-10:
Jeg kan sagtens forstå, at man kan synes, at de lande, der ligesom er enige om at gøre noget ved den grønne omstilling, skal have en aftale, men vi skal blive ved med at kæmpe for at få nogle af de besværlige lande med i aftalen, for det er jo der, det også batter noget for klimaet.
Martin Henriksen (DF), 2010-11-04:
Derfor skal man også i de andre partier forstå, at hvis man ønsker at få indflydelse på de forskellige områder, specielt når man laver en aftale, som man jo skriver under på, bliver man nødt til at gå ind til forhandlingsbordet og ved forhandlingsbordet forsøge at øve den indflydelse, som man mener skal øves.
René Skau Björnsson (S), 2003-12-16:
Overordnet er Socialdemokraternes holdning, at selve regeringsforslaget er et besparelsesforslag, der rammer vores boligstøttemodtagere med et minus på 30,6 mio. kr. næste år og årene frem, ligesom vi også mener, at det er et forligsbrud over for satspuljepartierne.
Finn Sørensen (EL), 2018-12-07:
Selvfølgelig skal danske virksomheder ikke registrere sig i RUT, så jeg vil sige, at hvis Europa-Kommissionen anerkender RUT-registeret – og det har den jo gjort – så kan man jo ikke komme og tale om forskelsbehandling, fordi vi vil forbedre rammerne for det her RUT-register.
Søren Gade (V), 2003-05-15:
Belastningen af den menneskelige sundhed og miljøet er forøget, og en af de største miljøudfordringer i vor tid er anvendelsen af tonsvis af kemiske stoffer, hvis direkte virkninger knap er kendt, hvis langsigtede virkninger ofte er ukendte, hvis nedbrydningsstoffer er ukendte, og hvor samspillet mellem forskellige kemiske stoffer er ukendt.
Johs. Poulsen (RV), 2008-11-07:
Det, jeg spurgte om, var jo, om det - siden man fra regeringens side har fremsat et lovforslag, der har det her indhold - er Venstres opfattelse, at den måde, hvorpå man hidtil har finansieret den meget vigtige opgave på, nemlig beskyttelsen af vores grundvand, har været ulovlig.
Kristian Thulesen Dahl (DF), 1998-11-17:
Det kunne jo være interessant, hvis hr. Jørn Pedersens løfte eller trussel, alt efter temperament, heroppe fra talerstolen for et øjeblik siden skulle tages for pålydende, nemlig at Socialdemokratiet ikke vil fremkomme med løfter, hverken hele eller halve, i den kommende periode.
Mohammad Rona (M), 2024-04-05:
Jeg voksede op ude på den københavnske Vestegn, det var godt nok i en konservativ kommune og ikke i en socialdemokratisk kommune, men jeg kunne jo se, hvad de kommuner rundt om os døjede med, og jeg kan jo f.eks. også se, at nogle af dem, der er allerbedst integreret, er fra nogle af de konservative kommuner.
Christine Antorini (S), 2013-05-02:
Dermed også en særlig tak til Venstre, Konservative og Dansk Folkeparti for de drøftelser, der har været, om, hvordan vi kan følge loven helt til dørs sammen, sådan at der ikke alene kommer de konkrete forbedringer, som er blevet ridset op her fra ordførerne, men også de nye elementer, vi har tilføjet, nemlig det at sikre, at vi sammen med KL nu får igangsat en analyse af praksis i Klagenævnet for Specialundervisning i forhold til afgræsning af målgruppen, som der også er blevet spurgt til.
Katrine Daugaard (LA), 2024-11-26:
Men er ordføreren enig i, at det at få hånden på kogepladen og det, at det faktisk koster noget, hvis man laver fejl, er med til at gøre, at vi alle sammen gør os lidt mere umage for faktisk at overholde al den lovgivning, der bliver produceret herinde – og det er dæleme meget?
Svend Aage Jensby (V), 2000-05-10:
Det er bl.a. det, de biler, der bliver brugsstjålet, bliver brugt til. Hvor ville det dog være kriminalitetsdæmpende, hvis de biltyve, vi her snakker om, blev standset på vejen og med det samme blev idømt en kortvarig, ubetinget frihedsstraf. Det er ikke Venstres opfattelse, at brugstyve skal sidde i måneder og år i fængsel med andre kriminelle, men vi ønsker, at de unge mennesker, der stjæler de her biler, med det samme skal mærke konsekvensen: en kortvarig, ubetinget frihedsstraf, eventuelt afsonet på den måde, at de sidder i weekenden fra fredag aften til mandag morgen og afsoner deres straf, så ødelægger man ikke deres eventuelle læreplads og lignende.
Villy Søvndal (SF), 2003-01-21:
Jeg er helt opmærksom på, at vi arbejder med forskellige lovgivninger, men vi er også en lovgivende forsamling. Vi har nu en situation, hvor et økonomisk regelbrud til en langt større værdi end dem, vi i øvrigt anmelder til politiet, kan man klare med at sige undskyld, medens den lille i samfundet skal have en politianmeldelse, skal have en bøde og derudover betale beløbet tilbage.
Ole Stavad (S), 2000-10-31:
Lad mig, for at der ikke skal være nogen usikkerhed, sige, at det er et forslag, regeringen stadig mener er det rigtige, og derfor vil jeg også gerne sige her fra talerstolen, at i det øjeblik, jeg konstaterer, at jeg har mulighed for at samle et flertal - og vi har hidtil været enige om, det bør være et flertal, der som minimum består af alle reformpartierne - vil der også kunne fremsættes et lovforslag med meget kort varsel.
Line Barfod (EL), 2001-12-06:
Hvis bare de, der er på overførselsindkomst, skal have reguleret deres indkomst med det beløb, de er snydt for siden 1994, er det for en arbejdsløs 3.640 kr., for en person på sygedagpenge 4.108 kr., for en førtidspensionist op til 3.960 kr., og den enlige folkepensionist er blevet snydt for 2.352 kr. Vi vil under forhandlingerne om den nye regerings finanslov naturligvis igen komme med forslaget om at hæve indkomsterne, og vi har allerede fremsendt et beslutningsforslag om at hæve folkepensionen.
Ove Hygum (S), 2000-05-10:
Igen med henvisning til det skriftlige spørgsmål kan jeg konkret om AF-Fyn oplyse, at de udtalelser, der refereres til i spørgsmålet, skal ses som en her og nu-reaktion på situationen, hvor sammenfaldet af fejl, manglende baggrundsdata på grund af konverteringen og funktionalitetsproblemer indebærer, at AF's funktioner fungerer langsomt.
Christian Rabjerg Madsen (S), 2022-05-04:
Det er jo tænkt sådan fra grunden, at LAG-midlerne skal gives til kommuner, som på forskellig vis er udfordret, og som kan have behov for at få tildelt nogle midler til at sætte gang i lokale aktiviteter, som kan skabe mere liv, mere sammenhold og dermed jo også mere balance i Danmark.
Annette Lilja Vilhelmsen (SF), 2009-05-20:
Der er store samfundsudgifter forbundet med familier og pårørendes reaktioner og senfølger, f.eks. ved sygemelding, skilsmisse, egen risiko for selvmord m.m. Derfor foreslår vi, at pårørende til personer, der har prøvet at begå selvmord, får ret til støtte og hjælp, dels i form af et tilbud om en sundhedsfaglig samtale i forbindelse med den akutte behandling af den person, som har udført selvmordsforsøget, dels i form af samtalegrupper eller andre lignende tilbud.
Anders Fogh Rasmussen (V), 2002-04-18:
Der er en hel del ting, der skal opfyldes, før udvidelsen er på plads, men regeringen vil som formandskab for EU lægge alle kræfter i, at opgaven kan lykkes. Jeg synes, vi har haft en god debat, og de synspunkter, der er fremført i dag, de forslag, der er kommet, vil nu indgå i regeringens videre overvejelser med henblik på færdiggørelsen af det danske formandskabsprogram.
Høgni Hoydal (T), 2004-06-03:
færøsk og grønlandsk udenrigspolitik, færøsk og grønlandsk forsvarspolitik, færøsk og grønlandsk valutapolitik og færøsk og grønlandsk retspolitik flyttet til Bruxelles, og det sker vel at mærke uden at det færøske folk og det grønlandske folk er blevet spurgt.